ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/2287 ΤΗΣ ΕΠΙΤΡΟΠΗΣ

της 12ης Αυγούστου 2022

σχετικά με την τροποποίηση του κατ’ εξουσιοδότηση κανονισμού (ΕΕ) 2021/2065 για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο όσον αφορά την παράταση της εξαίρεσης, η οποία συνδέεται με υψηλά ποσοστά επιβίωσης, από την υποχρέωση εκφόρτωσης για το καλκάνι στον Εύξεινο Πόντο

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6,

Εκτιμώντας τα ακόλουθα:

(1) Στο άρθρο 15 του κανονισμού (ΕΕ) αριθ. 1380/2013 θεσπίζεται υποχρέωση εκφόρτωσης για όλα τα αλιεύματα ειδών που υπόκεινται σε όρια. Σύμφωνα με το άρθρο 15 παράγραφος 1 στοιχείο δ) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται σε είδη που προσδιορίζουν την αλιεία το αργότερο από την 1η Ιανουαρίου 2017. Το καλκάνι στον Εύξεινο Πόντο είναι ένα από τα είδη αυτά.

(2) Στις 20 Οκτωβρίου 2016 η Επιτροπή εξέδωσε τον κατ’ εξουσιοδότηση κανονισμό (ΕΕ) 2017/87 της Επιτροπής (2) για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο, με τον οποίο θεσπίστηκε εξαίρεση που συνδέεται με το ποσοστό επιβίωσης για το καλκάνι που αλιεύεται με στάσιμα απλάδια σταθεροποιημένα στον βυθό. Ο κανονισμός εφαρμόστηκε από την 1η Ιανουαρίου 2017 έως τις 31 Δεκεμβρίου 2019. Στις 25 Αυγούστου 2021 εκδόθηκε ο κατ’ εξουσιοδότηση κανονισμός (ΕΕ) 2021/2065 της Επιτροπής (3) για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο, με εφαρμογή από την 1η Ιανουαρίου 2022 έως τις 31 Δεκεμβρίου 2022.

(3) Η Βουλγαρία και η Ρουμανία έχουν άμεσο διαχειριστικό συμφέρον στην αλιευτική εκμετάλλευση του καλκανιού στον Εύξεινο Πόντο. Στις 12 Φεβρουαρίου 2021 τα εν λόγω κράτη μέλη υπέβαλαν στην Επιτροπή κοινή σύσταση, ζητώντας την ανανέωση του σχεδίου απορρίψεων και της εξαίρεσης που συνδέεται με το ποσοστό επιβίωσης του καλκανιού που αλιεύεται με στάσιμα απλάδια σταθεροποιημένα στον βυθό στον Εύξεινο Πόντο. Στις 15 Ιουλίου 2021 τα εν λόγω κράτη μέλη υπέβαλαν επικαιροποιημένη κοινή σύσταση. Σύμφωνα με το άρθρο 3 παράγραφος 3 του κατ’ εξουσιοδότηση κανονισμού (ΕΕ) 2021/2065, τα εν λόγω κράτη μέλη υπέβαλαν, στις 29 Απριλίου 2022 και στις 10 Μαΐου 2022, πρόσθετα στοιχεία σχετικά με τις εκτιμήσεις επιβίωσης όσον αφορά την αλιεία καλκανιού με στάσιμα απλάδια σταθεροποιημένα στον βυθό στον Εύξεινο Πόντο.

(4) Η επιστημονική, τεχνική και οικονομική επιτροπή αλιείας (4) (στο εξής: ΕΤΟΕΑ) αξιολόγησε την επικαιροποιημένη κοινή σύσταση που υποβλήθηκε και εξέφρασε την ικανοποίησή της για τις προσπάθειες που καταβλήθηκαν για τη διεξαγωγή μελέτης σχετικά με τα ποσοστά επιβίωσης του καλκανιού στον Εύξεινο Πόντο, η οποία εξέτασε τη ζωτικότητα των αλιευόμενων ατόμων. Η ΕΤΟΕΑ αναγνώρισε επίσης ότι τα στοιχεία που παρασχέθηκαν είναι πολύτιμα για την αξιολόγηση της επιβίωσης του καλκανιού. Η μελέτη που διενεργήθηκε στα βουλγαρικά και ρουμανικά ύδατα έδειξε υψηλό ποσοστό ζωτικότητας (άνω του 80 %) του καλκανιού που αλιεύεται με απλάδια από νήμα συνεχούς ίνας. Στο πλαίσιο αυτό, η ΕΤΟΕΑ κατέληξε στο συμπέρασμα ότι το ποσοστό επιβίωσης είναι υψηλό.

(5) Στις 7 Ιουλίου 2022 η Βουλγαρία και η Ρουμανία υπέβαλαν επικαιροποιημένη κοινή σύσταση σχετικά με την παράταση, για δύο έτη, της εξαίρεσης, η οποία συνδέεται με υψηλά ποσοστά επιβίωσης, από την υποχρέωση εκφόρτωσης για το καλκάνι στον Εύξεινο Πόντο.

(6) Η Επιτροπή θεωρεί ότι, σύμφωνα με τα στοιχεία για τα ποσοστά επιβίωσης που παρουσιάζονται στην προαναφερθείσα μελέτη, αυτά είναι επαρκώς υψηλά. Κατά συνέπεια, η εξαίρεση που προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 θα πρέπει να παραταθεί. Ως εκ τούτου, ο κατ’ εξουσιοδότηση κανονισμός (ΕΕ) 2021/2065 θα πρέπει να τροποποιηθεί αναλόγως.

(7) Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις συναφείς οικονομικές δραστηριότητες και στον προγραμματισμό της αλιευτικής περιόδου των σκαφών της Ένωσης, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Σύμφωνα με την κοινή σύσταση και λαμβανομένων υπόψη των χρονικών πλαισίων που καθορίζονται στο άρθρο 15 παράγραφος 1 του κανονισμού (ΕΕ) αριθ. 1380/2013, ο παρών κανονισμός θα πρέπει να εφαρμοστεί σε μεταγενέστερη ημερομηνία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ο κατ’ εξουσιοδότηση κανονισμός (ΕΕ) 2021/2065 τροποποιείται ως εξής: 1) Στο άρθρο 3, η παράγραφος 1 αντικαθίσταται από το ακόλουθο κείμενο: «1. Η εξαίρεση από την υποχρέωση εκφόρτωσης δυνάμει του άρθρου 15 παράγραφος 4 στοιχείο β) του κανονισμού (ΕΕ) αριθ. 1380/2013 για είδη τα οποία, σύμφωνα με τα επιστημονικά στοιχεία, εμφανίζουν υψηλά ποσοστά επιβίωσης εφαρμόζεται έως τις 31 Δεκεμβρίου 2024 για το καλκάνι (Scophthalmus maximus) που αλιεύεται με στάσιμα απλάδια σταθεροποιημένα στον βυθό (GNS) στον Εύξεινο Πόντο.». 2) Στο άρθρο 3, η παράγραφος 3 απαλείφεται. 3) Στο άρθρο 4, η δεύτερη περίοδος αντικαθίσταται από το ακόλουθο κείμενο: «Εφαρμόζεται από την 1η Ιανουαρίου 2022 έως τις 31 Δεκεμβρίου 2024.».

Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2023.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 354 της 28.12.2013, σ. 22.

(2) Κατ’ εξουσιοδότηση κανονισμός (ΕΕ) 2017/87 της Επιτροπής, της 20ής Οκτωβρίου 2016, για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο (ΕΕ L 14 της 18.1.2017, σ. 9).

(3) Κατ’ εξουσιοδότηση κανονισμός (ΕΕ) 2021/2065 της Επιτροπής, της 25ης Αυγούστου 2021, για τη θέσπιση σχεδίου απορρίψεων για τους τύπους αλιείας καλκανιού στον Εύξεινο Πόντο (ΕΕ L 421 της 26.11.2021, σ. 14).

(4) Evaluation of Joint Recommendations on the landing obligation and on Technical Measures Regulation (Αξιολόγηση των κοινών συστάσεων σχετικά με την υποχρέωση εκφόρτωσης και τον κανονισμό για τα τεχνικά μέτρα) (STECF-22-05).